Julm mõrv Leedus tõi meelde vanad maffiasõjad - Välismaa - Postimees +
Julm mõrv Leedus tõi meelde vanad maffiasõjad
Egle Digryte, Vilnius
Igoris Tiomkinas tapeti Vilniuses Trinapolise tänava kortermaja ees. | FOTO: 15min.lt
Sellest on nüüdseks möödas palju aega, kui Vilniuse tänavail võis kuulda tulistamist, kuid 1990. aastate algul polnud lasud ja plahvatused arveteklaarimise puhul harvad. Hiljuti oleks aga minevik justkui taaselustunud: maha lasti kurikuulsa maffiarühmituse kunagine ladvikuliige Igoris Tiomkinas ehk Timocha.
Laupäeva hilisõhtul toimunu meenutab episoodi krimiseriaalist. Vilniuses Trinapolise tänaval kuuldi vahetult enne südaööd mitut lasku, kurjategija sai 54-aastase Tiomkinase kätte ühe kortermaja ees. Politsei ja kiirabi saabudes oli mees veel elus. «Parameedikutel ei õnnestunud siiski ta elu päästa,» ütles Vilniuse politsei komissariaadi asejuht Antonis Mikulskis.
Pealtnägijate jutu järgi oli Tiomkinasega tulistamise hetkel koos üks naisterahvas, kes laskude peale karjuma hakkas ning nõudis, et kutsutaks kiirabi. «Seda oli võimatu mitte kuulda,» ütles üks kortermaja elanik.
Pealtnägijate sõnul tormas sündmuskohalt minema musta riietunud maskita mees. Politseinike saabudes olid aga nii tundmatu naisterahvas kui ka tulistaja justkui õhku haihtunud ning nende jalajälgi ei suutnud võimud isegi politseikoera abiga leida.
Ekspertidel läks õnnetuspaiga uurimisel aega päiksetõusuni. Timocha pihta oli tulistatud neli lasku. Viimane neist oli ühe-kahe meetri kaugusel tehtud kontroll-lask pähe. Ohver oli mõrva hetkel just majaukseni jõudnud ja kavatses sisse astuda. Uurijad järeldasid, et kurjategija oli ohvrile selja tagant ligi hiilinud ning tule avanud, olles kindel, et tema nägu ei ole võimalik näha. Politsei vaatab praegu läbi hoone lähedale paigutatud turvakaamerate linte, kuid jääb juhtumi kommenteerimisel kidakeelseks.
Praegu teateid vahistamiste või kahtlusaluste kohta pole. Samal ajal peatuvad Vilniuse politsei peakorteri ees üha uued kallid autosid, sest ülekuulamisele on palutud Timocha sõbrad ja kunagised kaasosalised.
Tiomkinas oli üks kurikuulsa kuritegeliku grupeeringu Vilniuse Brigaad liidritest. Hästi toimivat ja mõjuvõimast rühmitust nimetasid toona paljud Leedu maffiaks. Vilniuse Brigaadi hiilgeajad jäävad siiski 1990. aastate keskele. Nende arvele kirjutatakse ka omal ajal kogu riiki šokeerinud juhtum.
1993. aasta oktoobris tapsid nad lähilasuga 33-aastase päevalehe Respublika peatoimetaja asetäitja Vitas Lingyse, kes oli olnud ka üks väljaande asutajaid. Kuulus ajakirjanik oli enne tapmist saanud tapmisähvardusi. Brigaadi eeldatav ristiisa, Leedus sündinud Gruusia juut Boriso Dekanidzės vahistati õige pea pärast intsidenti ja mõisteti mõrva tellimise eest surma. Ta hukati 1995. aastal – tegu oli viimase riigis täide saadetud surmanuhtlusega. Ühe hoobiga jäeti ka Vilniuse Brigaad ilma peata.
Timocha oli gängijuhi lähedasim kaaslane, hierarhia järgi tähtsuselt teine mees. Politsei info järgi oli tema töö koguda teistelt grupeeringu liikmetelt nn obštšak’i ehk maksu ühiskassasse. Ta hoolitses ka relvade eest ning määras vajadusel karistusi. Pärast Dekanidzėse hukkamist redutas Timocha mõnda aega välismaal, kuid saadi lõpuks kätte ning anti Leedu võimudele üle.
Lingyse mõrvajuhtumi süüdistajad ei suutnud tõestada, et Tiomkinasel oli selle kuritöö korraldamises oma osa. Sellest hoolimata mõisteti ta 1997. aastal Vilniuse Brigaadi tegude ja ärimees Semiono Dielnikolt väljapressimise eest kümneks aastaks trellide taha.
Timocha sai vanglast tänu heale käitumisele aasta varem katseajaga välja. Kuigi ta oli äsja vabadusse pääsenud, ei vaevanud teda rahapuudus. Ta ehitas endale Vilniuse äärelinna maja, sõitis ringi MercedesBenzi sedaani ja Toyota maasturiga ning veetis rohkem aega Riias kui Leedu pealinnas. Ringi liikusid kuuldused, et teised Vilniuse Brigaadi liikmed maksid talle vaikimise eest heldelt.
Mitu aastat tagasi oli Tiomkinas seotud ka veidra looga, kui tema Staffordshire’i terjer rebis end rihma otsast lahti ja ründas väikse koeraga jalutanud naist. Viimane teatas juhtumist politseisse. Asi võttis tõsisema pöörde, kui üht politseinikku süüdistati selles, et ta oli kirjutanud raportisse, nagu poleks terjeriga jalutanud mitte Tiomkinas, vaid tema sõber Andrei. Politseinik tunnistas hiljem oma süü üles ja pidi ametist lahkuma.
Kriminaalide tulistamine või nende õhkimiskatsed pole leedukate jaoks vaid Hollywoodi filmidest äratuntav teema, sest viimaste aastakümnete jooksul on sealsed gängisõjad valdavalt olnud verised.
Üks kurikuulsamaid juhtumeid oli Remigijus Daskeviciuse ehk Daske mõrv. Ta oli nii Kaunase kriminaalse rühmituse Daskiniai ninamees kui ka Leedu poksiliidu president. Tema tulistati ühe kuuliga surnuks 2001. aastal Vilniuse kesklinnas, kui ta oli restoranist lahkumas.